有酒十章 六
作者：元稹
朝代：唐

paragraphs: 有酒有酒歌且哀，江春例早多早梅。
櫻桃桃李相續開，間以木蘭之秀香裴回。
東風吹盡南風來，鶯聲漸澀花摧隤。
四月清和豔殘卉，芍藥翻紅蒲映水。
夏龍痡毒雷雨多，蒲葉離披豔紅死。
紅豔猶存榴樹花，紫苞欲綻高筍牙。
筍牙成竹冒霜雪，榴花落地還銷歇。
萬古盈虧相逐行，君看夜夜當窗月。
榮落虧盈可奈何，生成未徧霜霰過。
霜霰過兮復奈何，靈芝敻絕荆棘多。
荆棘多兮可奈何，可奈何兮終奈何。
秦皇堯舜俱腐骨，我可奈何兮又進一杯歌復歌。